# ג. צורות הפסק כנגד צורות הקשר

## הקדמה

בחלק זה יידונו חריגים מכללי צורות ההפסק וההקשר שבמקרא. כללית, צורות ההפסק נוהגות במפסיקים החזקים וצורות ההקשר במפסיקים החלשים ובמשרתים. חריגים לכללים אלו יוסברו כאן לפי העיקרון של מאמר זה: לעתים נראה שהניקוד חריג משום שאינו מותאם לחלוקה המשתקפת בטעמים, אבל הוא מותאם לחלוקה אחרת המשתקפת בניקוד.

כדי להציע חלוקה חדשה לפי צורות ההקשר וההפסק יש לעמוד על כמה עקרונות בתפוצת צורות ההפסק וההקשר. לא כל צורה הנראית צורת הקשר בהפסק או צורת הפסק בהקשר היא באמת חריגה. כדי לקבוע בוודאות שהצורה חריגה יש לזכור שלוש נקודות:

(1) צורות הנראות צורות הקשר: יש צורות המנוקדות כצורת הקשר גם בהפסק. למשל, פתח שמקורו בתנועת i פרוטו-שמית אינו משתנה לקמץ, כגון זָקַ֑נְתִּי (בראשית כז, ב); אַֽט (מ"א כא, כז); כְּבַֽת (ש"ב יב, ג);[[1]](#footnote-1) ולעתים הפתח מתקיים במפסיק ראשי גם כשמקורו אינו ברור, כגון אֶ֫ל־זַ֥ן (תהלים קמד, יג); הַמֶּלְצַ֑ר (דניאל א, יא); מִיכַֽל (ש"א יד, מט). צורות אלו מנוקדות כך בין בהקשר בין בהפסק, ולכן אין לראות בהן צורות הקשר כלל. צורה תיחשב צורת הקשר ותוכל להעיד על חלוקת הפסוק רק אם היא עצמה מופיעה במקום אחר בניקוד של הפסק.

(2) צורות הפסק: צורות ההפסק מופיעות לא רק במפסיקים הראשיים ("הקיסרים") אלא בכל הטעמים. דוגמות:

וְיַעֲשׂ֧וּ בְנֵי־יִשְׂרָאֵ֛ל אֶת־הַפָּ֖סַח בְּמוֹעֲדֽוֹ (במדבר ט, ב)

אֶל־אִשְׁתּוֹ֙ לֹ֣א תִקְרָ֔ב דֹּדָֽתְךָ֖ הִֽוא (ויקרא יח, יד)

מ֥וֹת יוּמָ֖תוּ דְּמֵיהֶ֥ם בָּֽם (ויקרא כ, יג)

אַחֲרֵ֨י ה֧' אֱלֹהֵיכֶ֛ם תֵּלֵ֖כוּ וְאֹת֣וֹ תִירָ֑אוּ וְאֶת־מִצְוֹתָ֤יו תִּשְׁמֹ֙רוּ֙ וּבְקֹל֣וֹ תִשְׁמָ֔עוּ וְאֹת֥וֹ תַעֲבֹ֖דוּ וּב֥וֹ תִדְבָּקֽוּן (דברים יג, ה)

לפי שני הכללים האלה, הצורות מעידות על חלוקה שונה רק כשברור שצורת ההקשר שלפנינו באמת מופיעה רק בהקשר ושצורת ההפסק שלפנינו באמת מופיעה רק בהפסק. לדוגמה:

בִּנְיָמִין֙ זְאֵ֣ב יִטְרָ֔ף בַּבֹּ֖קֶר יֹ֣אכַל עַ֑ד וְלָעֶ֖רֶב יְחַלֵּ֥ק שָׁלָֽל (בראשית מט, כז)

הצורה יִטְרָף נראית צורת הפסק והצורה עַד נראית צורת הקשר, והדבר עלול להוליך למסקנה שלפי הניקוד חלוקת הפסוק שונה:

בִּנְיָמִין֙ זְאֵ֣ב יִטְרָ֔ף בַּבֹּ֖קֶר יֹ֣אכַל עַ֑ד וְלָעֶ֖רֶב יְחַלֵּ֥ק שָׁלָֽל

אפשר שחלוקה זו מסתברת יותר, אך אין להסיקה מן הניקוד מחמת שני הכללים שהוזכרו: צורת הפסק מן הסוג של יִטְרָף מופיעה לא רק בקיסרים אלא גם בטעמים חזקים אחרים, כגון זקף ראשון בפסוק, ולכן אין היא מעידה על הפסק ראשי; והמילה עַד איננה מופיעה במקום אחר בקמץ בהפסק, ולכן אין ודאות שהיא אמורה להופיע רק בהקשר.[[2]](#footnote-2)

(3) צורות ההפסק מתחלקות לסוגים אחדים, והנטייה להופעת צורות ההפסק אינה אחידה בכל הסוגים: יש סוגים המופיעים גם בטעמים חלשים ויש המופיעים רק בטעמים חזקים. לדוגמה:

בְּשִׁבְתְּךָ֤ בְּבֵיתֶ֙ךָ֙ וּבְלֶכְתְּךָ֣ בַדֶּ֔רֶךְ וּֽבְשָׁכְבְּךָ֖ וּבְקוּמֶֽךָ (דברים ו, ז)

לפנינו לכאורה צורת הקשר במפסיק העיקרי (דֶּרֶךְ ולא דָּרֶךְ) וצורת הפסק במפסיק המשני (בְּבֵיתֶךָ ולא בְּבֵיתְךָ), אבל קשה להעלות על הדעת חלוקה אחרת בפסוק זה. הסיבה להתנהגות הצורות כאן היא שצורת ההפסק מסוג בֵּיתֶךָ נוטה להופיע גם בטעמים חלשים, ואילו צורת ההפסק מסוג דָּרֶךְ מופיעה רק בטעמים חזקים. וכן בדוגמה שלהלן:

נַעְבְּרָה־נָּ֣א בְאַרְצֶ֗ךָ לֹ֤א נַעֲבֹר֙ בְּשָׂדֶ֣ה וּבְכֶ֔רֶם וְלֹ֥א נִשְׁתֶּ֖ה מֵ֣י בְאֵ֑ר (במדבר כ, יז)

צורות ההפסק מורות לכאורה על חלוקה אחרת:

נַעְבְּרָה־נָּ֣א בְאַרְצֶ֗ךָ לֹ֤א נַעֲבֹר֙ בְּשָׂדֶ֣ה וּבְכֶ֔רֶם וְלֹ֥א נִשְׁתֶּ֖ה מֵ֣י בְאֵ֑ר

אפשר שחלוקה זו מסתברת יותר מחלוקת הטעמים, אך אין להסיקה מן הניקוד, שכן יש נטייה להופעת צורת הפסק מסוג אַרְצֶךָ הרבה יותר מלצורת הפסק מסוג כָּרֶם.[[3]](#footnote-3) מכאן שמסקנה על פי השוואת שתי צורות בפסוק אחד תקפה רק אם הן שייכות לסוג אחד של צורות הפסק.[[4]](#footnote-4)

1. ראה דברי מ' ברויאר, "לבירורן של סוגיות בטעמי המקרא ובניקודו – ג. חילופי הניקוד בין בן-אשר לבן-נפתלי", לשוננו מד (תש"ם), עמוד 244 ואילך; J. Blau, “On pausal lengthening, pausal stress shift, Philippi's law and rule ordering in Biblical Hebrew”, *HAR* 5 (1981), pp. 1-11 [↑](#footnote-ref-1)
2. דברים אלו אמורים גם כלפי דברי ע' שלזינגר, ראה כתבי עקיבא שלזינגר, ירושלים תשכ"ב (פרסומי החברה לחקר המקרא ט), עמ' 89-88. פסוק זה הובא שם כראיה לכך שהזקף עשוי להיות חזק מן האתנחתא (ומכאן ראיה לשיטתו שמקור הזקף הוא לעתים סגול, החזק לעתים מן האתנחתא – אף זאת לשיטתו שם). כל הראיה נסמכת על מנהג צורות ההפסק וההקשר, והראיה אינה ראיה מחמת השיקולים שפורטו כאן. [↑](#footnote-ref-2)
3. ראה על כך אצל בן-דוד, צורות הפסק, עמוד 8 ובהמשך הרבה מאוד לאורך כל הספר. על פסוק זה עצמו ראה שם, עמוד 74 הע' 122. [↑](#footnote-ref-3)
4. או, כמובן, אם לצורת ההקשר המופיעה בפסוק יש נטייה כללית להפסק יותר מלצורת ההפסק המופיעה באותו פסוק. במקרה כזה ניתן לדרוש קל וחומר. [↑](#footnote-ref-4)